(LUONNOS) PAIMION LUKION JÄRJESTYSSÄÄNNÖT
 
Koulun järjestyssäännöt ovat voimassa kaikissa koulun järjestämissä tilaisuuksissa riippumatta ajasta ja paikasta, niin kotimaassa kuin ulkomailla.
Järjestyssääntöjen tarkoitus
Järjestyssääntöjen tarkoitus on taata jokaiselle kouluyhteisön jäsenelle viihtyisä ja turvallinen työskentely-ympäristö sekä edistää opintojen sujumista.
Lukiolainen noudattaa hyviä käytöstapoja. Hyvin käyttäytyvä opiskelija on ystävällinen muille opiskelijoille ja koulun henkilökunnalle sekä arvostaa kaikkien työtä. Jokainen opiskelija ottaa toiset huomioon, käyttää asiallista kieltä ja noudattaa hyviä tapoja sekä antaa muille opiskelu- ja työskentelyrauhan.
Koulun omaisuutta tulee käsitellä huolellisesti. Opiskelija on velvollinen korvaamaan koulun omaisuudelle tahallisesti aiheuttamansa vahingon. Tapahtuneesta vahingosta on mahdollisimman nopeasti ilmoitettava rehtorille, jollekin opettajalle tai muulle henkilökunnalle.
Koulun alue ja tilat
Opiskelijoiden pääsisäänkäynti on sisäpihan B-ovi. Aamupäivisin sisään pääsee myös kadun puolelta. Opiskelijat saavat oleskella heille varatuissa tiloissa ennen koulupäivän alkua. Polkupyörät ja moottoriajoneuvot säilytetään niille varatuilla paikoilla. Sisäpihan autokatospaikat on vuokrattu henkilökunnalle.
Koulualueella tarkoitetaan kaikkia koulun rakennuksia pihoineen ja siihen verrattavia ovat myös muualla sijaitsevat liikuntatilat. Opiskelijan tulee toimia kaikissa koulun tiloissa vastuullisesti ja muut huomioiden. Koulualueella on kameravalvontaa.
Oppitunnit
Oppitunnit alkavat lukujärjestyksen aikataulun mukaisesti. Opiskelijan tulee olla luokassa ajoissa. Mikäli näin ei ole, opiskelijan katsotaan myöhästyneen.
Oppitunneilla on kaikilla oltava työrauha. Opettaja aloittaa ja päättää oppitunnin. Mobiililaitteiden käyttö on kielletty ilman opettajan erillistä lupaa. Tietokonetta käytetään opettajan ohjeiden mukaan. Oppitunnin tallentaminen ja oppitunnilla kuvaaminen on sallittua vain opettajan luvalla. 
Mikäli opettaja ei saavu oppitunnille noin 10 minuutin kuluessa sen alkamisesta, joku opiskelijoista käy tiedustelemassa asiaa opettajainhuoneesta tai kansliasta.
Välitunnit ja vapaatunnit
Välitunnilla voi jäädä sisälle tai mennä ulos. Lukion oleskelualue on pihan puoli. Välitunnin aikana saa olla luokassa opettajan luvalla. Vapaatunnin vietto ei saa häiritä käynnissä olevaa oppituntia.

Ruokailu
Lukion opiskelijat ruokailevat ruokalassa omilla vuoroillaan. Ruokalassa noudatetaan annettuja ohjeita ja käyttäydytään hyvien ruokailutapojen mukaisesti. Ruokailuun ei mennä ulkovaatteissa eikä päähine päässä. Oppitunneilla syödään vain opettajan luvalla.
Informaatio
Koulun, opiskelijakunnan ja koulussa toimivien kerhojen pääasialliset informaatioväylät ovat Wilma, ilmoitustaulut ja inforuutu, joiden tiedotuksia opiskelijoiden tulee seurata. Keskusradiota saa käyttää vain rehtorin tai vararehtorin luvalla. 
Poissaolot ja myöhästymiset
Opiskelijan on tultava ajoissa kaikille lukujärjestyksen mukaisille oppitunneille. Poissaoloselvityksen tekee huoltaja omilla tunnuksillaan Wilmassa. Täysi-ikäisen opiskelijan poissaolon voi selvittää huoltaja Wilmassa, mikäli opiskelija on antanut siihen luvan. Muussa tapauksessa selvitykseksi kelpaa terveydenhoitajan tai lääkärin kirjoittama todistus tai muu vastaava allekirjoitettu lausunto. Jos mahdollista, opiskelijan tulee pyytää lupa etukäteen poissaololleen. Enintään viiden päivän poissaoloon luvan myöntää ryhmänohjaaja ja muutoin lukion rehtori. Tunnilta myöhästymisen syy on selvitettävä opettajan sitä erikseen kysymättä. Opiskelija voidaan jättää luvattomien tai liiallisten poissaolojen vuoksi ilman arvosanaa. 
Tupakka- ja nikotiinituotteet sekä päihteet
Tupakka- ja kaikkien nikotiinituotteiden käyttö on kielletty koulun alueella ja koulun järjestämissä tilaisuuksissa. Opiskelija ei saa esiintyä päihteiden vaikutuksen alaisena kouluaikana eikä koulun järjestämissä tilaisuuksissa. Päihteiden tuominen koulualueelle on kielletty. 
Seuraamukset
Lukion opiskelijan on suoritettava tehtävänsä tunnollisesti, käyttäydyttävä asiallisesti ja noudatettava lukion järjestyssääntöjä. Jos opiskelija ei noudata lukion järjestyssääntöjä, opettaja voi nuhdella häntä tai poistaa hänet luokasta enintään oppitunnin jäljellä olevaksi ajaksi. Opiskelijan ojentamiseksi myös rehtori voi nuhdella häntä tai evätä opiskeluoikeuden enintään kolmen työpäivän ajaksi. Jos em. keinot eivät tehoa, opiskelijaa voidaan ojentaa kurinpitokeinona rehtorin kirjallisella varoituksella. Opiskelija voidaan myös erottaa oppilaitoksesta määräajaksi lukiolain mukaisesti.

